Polisie ondersoek bendeskietery in Port ElizabethPolisiebeamptes aan diens in Port Elizabeth Foto: Raahil Sain Die polisie in Port Elizabeth ondersoek ŉ saak van poging tot moord ná nóg ŉ skietery in die stad se noordelike dele. Kol. Priscilla Naidoo, woordvoerder van die polisie, het gesê ŉ 29-jarige man het Maandagaand omstreeks 19:30 saam met sy vriende naby ŉ winkel in Buysstraat in Bloemendal geloop toe hulle skote gehoor het. “Die mans het begin hardloop en die slagoffer het later ontdek hy is in die been getref. Die skieter is onbekend.” Die provinsiale eenheid wat georganiseerde misdaad ondersoek, ondersoek ŉ saak van poging tot moord. Bendegeweld het Maandag in die noordelike dele van Port Elizabeth uitgebreek en drie laerskole is gesluit nadat besorgde ouers hul getraumatiseerde kinders by die skool gaan haal het ná ŉ paar skietvoorvalle. Die polisie se taktiese reaksie-eenheid is in die gebied ontplooi. Lede van die gemeenskap en skoliere bly op hoë gereedheid te midde van geweerskote. Clifton Jantjies, skoolhoof van Strelitzia Primary School in uitbreiding 31 het gesê bendelede skiet op mekaar voor die skool se hek en het Maandagoggend die skool te perseel betree. Leerlinge het in die skoolsaal in gevlug. Jantjies het gesê daar was ook ŉ skietery tussen die bendelede en die polisie toe beamptes by die toneel opgedaag het. Naidu het bevestig die polisie gebruik rubberkoeëls. Yul Billet, skoolhoof by Kroneberg Primary School in uitbreiding 21, het gesê ŉ moord Maandagoggend in Kolatastraat het paniek gesaai, omdat leerders deur die straat moes loop op pad skool toe. Polisiebeamptes het leerders gevra om terug te keer huis toe, omdat dit nie in daardie stadium veilig was om by die skool uit te kom nie. Naidu het bevestig die polisie ondersoek ŉ saak van moord ná Sergio Moss (28) doodgeskiet is terwyl hy in sy motor geslaap het. “Twee verdagtes het vermoedelik ŉ erf in Kolatastraat betree. Hulle het twee skote deur die passasiersvenster afgevuur en Moss is in die gesig getref.” Naidu het gesê die polisie is steeds besig om huise, strate en wegkruipplekke van bendelede te deursoek. Die polisie het teen Maandag reeds beslag gelê op agt vuurwapens en ammunisie. Twaalf verdagtes is in verskillende voorvalle in hegtenis geneem. Vier mense is oor die naweek in verskillende skietvoorvalle dood in Bethelsdorp en Bloemendal.